bluuebunny/crossref_metadata_2025 huggingface dataset:
Υπερμικροσκοπική έρευνα στους οδόντες και στους βλεννογόνους της στοματικής κοιλότητας μετά την επίδραση θεραπευτικής δόσης ακτινοβολίας - γ
Authors: Γκινάλης Άγγελος
Published: August 2021

Η ακτινοθεραπεία και η χειρουργική είναι οι πιο αποτελεσματικές μέθοδοι αντιμετώπισης του καρκίνου. Η αποτελεσματικότητα της ακτινοθεραπείας συνεχώς βελτιώνεται με τα νέα θεραπευτικά σχήματα τα οποία είναι αποτέλεσμα συνεργασίας των κλινικών γιατρών και των ακτινοθεραπευτών. Η εξέλιξη αυτών κατέστη δυνατή με την καλύτερη κατανόηση της ακτινικής βλάβης των νεοπλασματικών και των υγιών ιστών. Ο περιοριστικός παράγοντας σε κάθε θεραπευτικό σχήμα είναι η ακτινική βλάβη των υγιών ιστών. Σκοπός της παρούσας εργασίας είναι να συμβάλει στην κατανόηση της παθογένειας της ακτινικής βλάβης των υγιών ιστών της στοματικής κοιλότητας. Στο γενικό μέρος της παρούσας εργασίας μελετήθηκε βιβλιογραφικά η ιονίζουσα ακτινοβολία, η βιολογική της δράση και οι εφαρμογές της στην ακτινοθεραπεία. Επίσης οι ανεπιθύμητες ενέργειες της ακτινοθεραπείας της τραχηλοπροσωπικής χώρας στους υγιείς ιστούς της στοματικής κοιλότητας σε κλινικό και μικροσκοπικό επίπεδο. Για το πειραματικό μέρος της εργασίας χρησιμοποιήθηκαν 8 ομάδες από 4 άρρενες λευκούς επίμυες της φυλής Wistar. Τρεις επίμυες από κάθε ομάδα ακτινοβολήθηκαν στην περιοχή της κάτω γνάθου με εφάπαξ δόση 2000 cGy ακτινοβολίας γ από συσκευή ⁶⁰Co και από ένας χρησιμοποιήθηκε σαν μάρτυρας. Τα πειραματόζωα της 1ης, 2ης, 3ης, 4ης, 5ης, 6ης, 7ης και 8ης ομάδας θυσιάστηκαν 15, 30, 45, 60, 75, 90, 135 και 180 ημέρες μετά την ακτινοβόλησή τους αντίστοιχα. Τέλος, προετοιμάστηκαν παρασκευάσματα από τον πολφό των τομέων οδόντων, τον βλεννογόνο της γλώσσας και των ούλων και εξετάστηκαν στο ηλεκτρονικό μικροσκόπιο διέλευσης. Από την υπερμικροσκοπική μελέτη των παρασκευασμάτων προέκυψε η ύπαρξη οξείας και όψιμης ακτινικής βλάβης. Η οξεία βλάβη στους βλεννογόνους περιλάμβανε διεύρυνση των μεσοκυττάριων χώρων των επιθηλιακών κυττάρων και υπερμικροσκοπικές αλλοιώσεις των ινοβλαστών του χορίου και των ενδοθηλιακών κυττάρων των τριχοειδών αγγείων. Στον οδοντικό πολφό παρατηρήθηκαν αλλοιώσεις των οδοντοβλαστών και σχηματισμός πολφολίθων. Χαρακτηριστικές αλλοιώσεις σε όλα τα κύτταρα ήταν οίδημα των μιτοχονδρίων, διεύρυνση του ΕΔ και ανωμαλίες στο σχήμα του πυρήνα τους. Συχνό εύρημα αποτελούσαν οι αλλοιώσεις των ενδοθηλιακών κυττάρων των τριχοειδών αγγείων. Σε μερικά αγγεία παρατηρήθηκε θρόμβωση ή και διάσπαση του τοιχώματος. Η όψιμη βλάβη χαρακτηρίζεται από εκτεταμένη ίνωση του συνδετικού ιστού και παρουσία ανενεργών ινοκυττάρων. Στο τοίχωμα των αγγείων, συχνό εύρημα αποτελεί η αύξηση του πάχους του βασικού υμένα και ενίοτε ο πολλαπλασιασμός των ενδοθηλιακών κυττάρων. Παράλληλα, σε πολλές περιοχές του συνδετικού ιστού παρατηρείται νεοαγγειογένεση. Από τα ευρήματά μας συμπεραίνομε ότι μετά την περίοδο της οξείας φάσης οι υπό μελέτη ιστοί παρουσιάζουν τάση επανόρθωσης.
Τα μέσα μαζικής επικοινωνίας και η τοπική αυτοδιοίκηση ως εργαλεία εφαρμογής μη τυπικής περιβαλλοντικής εκπαίδευσης
Authors: Τσέκος Χρήστος
Published: August 2021

Η πανθομολογούμενη σύγχρονη οικολογική κρίση αποτελεί για πολλούς το ζήτημα που θ' απασχολήσει περισσότερο, ίσως, από κάθε άλλο την ανθρωπότητα τον αιώνα που έχουμε αρχίσει να διανύουμε. Μεταξύ των λύσεων που οι σύγχρονες κοινωνίες προβάλλουν για τη λύση των περιβαλλοντικών προβλημάτων, αποτελεί η Περιβαλλοντική Εκπαίδευση σε όλες της τις μορφές της (τυπική, μη τυπική και άτυπη). Βέβαια η Περιβαλλοντική Εκπαίδευση δεν θα πρέπει σε καμία περίπτωση να θεωρηθεί «πανάκεια» για τη λύση όλων των περιβαλλοντικών προβλημάτων, παρά μόνο ως ένα πολύ ισχυρό «όπλο» που έχουμε στη διάθεσή μας για την άμβλυνση των προβλημάτων αυτών. Για την επίτευξη, ασφαλώς, του επιθυμητού στόχου πρέπει να συνδράμουν αποφασιστικά (εκτός από την Εκπαίδευση) και η Επιστήμη, η Τεχνική, η Οικονομία, το Δίκαιο κ.α. Στα πλαίσια της Διατριβής αυτής επιχειρήθηκε μια διερεύνηση του τρόπου, με τον οποίο τα Μ.Μ.Ε. και η Τοπική Αυτοδιοίκηση (δύο μηχανισμοί μέσω των οποίων είναι εφικτή η εκπαίδευση των πολιτών εκτός του τυπικού εκπαιδευτικού συστήματος) θα μπορούσαν να συμβάλλουν αποφασιστικά και συστηματικά προς την κατεύθυνση της δημιουργίας φιλοπεριβαλλοντικών συνειδήσεων και συνακόλουθων δράσεων. […]
Ποιοτική σύσταση, βιοδραστικά συστατικά και αντιοξειδωτικές ιδιότητες εκχυλισμάταων των υπέργειων τμημάτων του φυτού βαλσαμόχορτο (Hypericum perforatum L.)
Authors: Γιώτη Ελένη
Published: August 2021

Το φυτό του Αγίου Ιωάννη {Hypericum perforatum L.) είναι γνωστό από την αρχαιότητα για τις θεραπευτικές του ιδιότητες σε περιπτώσεις ηπατικής δυσλειτουργίας και γαστρικού έλκους. Τις δύο τελευταίες δεκαετίες, έχουν αναφερθεί αντιφλεγμονώδεις, αντιμικροβιακές, αντιϊκές, αντικαταθλιπτικές και κυτταροτοξικές ιδιότητες του συνολικού εκχυλίσματος ή κάποιων συστατικών του. Τα κυριότερα συστατικά του είναι η υπερεικίνη, η ψευδοϋπερεικίνη και η υπερφορίνη. Στην παρούσα μελέτη, μελετήθηκε η ποιοτική και ποσοτική σύσταση του φυτού Hypericum perforatum L. από την περιοχή της Ηπείρου. Μετά τη συλλογή, ακολούθησε διαχωρισμός του υπέργειου τμήματος του φυτού σε πέντε μέρη: βλαστούς, μη ανθοφόρους βλαστούς με φύλλα, ανθοφόρους βλαστούς με φύλλα, ανθοφόρους οφθαλμούς και άνθη. Καθένα από τα μέρη αυτά εκχυλίστηκε με οργανικούς διαλύτες και με ύδωρ. Για τον προσδιορισμό των κυριότερων συστατικών όλων των φυτικών εκχυλισμάτων χρησιμοποιήθηκε μια βελτιστοποιημένη RP-HPLC μέθοδος βαθμωτής έκλουσης. Μια δεύτερη βελτιστοποιημένη RP-HPLC μέθοδος ισοκρατικής έκλουσης χρησιμοποιήθηκε για τον ποσοτικό προσδιορισμό των υπερεικινών και της υπερφορίνης. Σε κάθε εκχύλισμα προσδιορίστηκε επίσης η ποσότητα των συνολικών φαινολικών ενώσεων και χλωροφυλλών. Ακόμη, εκτιμήθηκε η αντιοξειδωτική δράση όλων των εκχυλισμάτων υπέρεικου με χρησιμοποίηση επτά διαφορετικών μεθόδων: (1) ικανότητα δέσμευσης ελεύθερων ριζών, (2) ικανότητα δέσμευσης του σουπεροξειδικού ανιόντος, (3) ικανότητα σχηματισμού χηλικών συμπλοκών, (4) αναγωγική ισχύς, (5) αναστολή της λιπιδικής οξείδωσης - μέθοδος θειοβαρβιτουρικού οξέος, (6) αναστολή της οξείδωσης των πρωτεϊνών, (7) μέτρηση αναστολής οξείδωσης του λινελαϊκού οξέος. Επιπλέον, με χρησιμοποίηση ενός on-line συστήματος μέτρησης της DPPH* αντιοξειδωτικής δράσης εντοπίστηκαν τα συστατικά του υπέρεικου με τη μεγίστη αντιοξειδωτική δράση. Επίσης, αναπτύχθηκε μια βελτιστοποιημένη, απλή και εύκολα εφαρμόσιμη μέθοδος μικροεκχύλισης στερεάς φάσης (HS-SPME) προκειμένου να εκτιμηθεί η αναστολή της οξείδωσης γαλακτώματος ηλιελαίου από φυτικά εκχυλίσματα υπέρεικου, με παρακολούθηση των παραγόμενων αλδεϋδικών ενώσεων (παράγωγα MDA, πεντανάλης, εξανάλης). Η βελτιστοποιημένη αυτή μέθοδος μπορεί να εφαρμοστεί για αναλυτικούς σκοπούς και σε άλλα φυτικά εκχυλίσματα, εκμεταλλευόμενη την υψηλή ευαισθησία του ανιχνευτή ECD και το χαμηλό συγκριτικά κόστος της οργανολογίας. Τέλος, αναπτύχθηκε μια απλή, γρήγορη και αναπαραγώγιμη μικροαναλυτική εκχυλιστική μέθοδος για τον προσδιορισμό υπερεικίνης, ψευδοϋπερεικίνης και υπερφορίνης σε βιολογικά δείγματα (ούρα και πλάσμα αίματος), μετά από κατανάλωση αιθανολικού εκχυλίσματος υπέρεικου.
Ενδογενείς και εξωγενείς παράγοντες πολιτικής κοινωνικοποίησης κατά τα εφηβικά χρόνια
Authors: Ξυλά Ελένη
Published: August 2021

[…] Η παρούσα μελέτη έχει ως στόχο τη διακρίβωση της επίδρασης των ενδογενών και εξωγενών παραγόντων στη διαμόρφωση του πολιτικού προσανατολισμού κατά τα Εφηβικά Χρόνια. Ως ενδογενείς παράγοντες χαρακτηρίζονται η γνωστική ικανότητα και το επίπεδο κοινωνικό-ηθικής σκέψης, ενώ ως εξωγενείς το γονεϊκό περιβάλλον, η εξουσία, η δραστηριότητα και ο εθελοντισμός. Η εργασία εκκινεί από την υπόθεση ή πρόβλεψη ότι: 1. η διαμόρφωση της πολιτικής ιδεολογίας ως βασικού άξονα της πολιτικής κοινωνικοποίησης είναι κυρίως κοινωνικό προϊόν, διαμορφώνεται και ενισχύεται μέσω της αλληλεπίδρασης (σε πολύ μεγαλύτερο βαθμό συγκριτικά με άλλα πεδία μάθησης), δεν είναι δηλαδή άμεσο αλλά αποτέλεσμα διαμεσολάβησης παραγόντων που διαπλέκονται στενότατα με το κοινωνικό και πολιτισμικό πλαίσιο. Από το ευρύ πλέγμα των παραγόντων που οι έως τώρα ερευνητικές μαρτυρίες συσχετίζουν με την πολιτική κοινωνικοποίηση (ηλεκτρονικά μέσα ενημέρωσης, τύπος, πολιτική ηγεσία, εκπαίδευση και ομάδες συνομηλίκων), οι ιστορικά καθοριζόμενες και δεσμευτικές πολιτικές πεποιθήσεις ενός ομοιογενούς γονεϊκού προτύπου, φαίνεται να συνιστούν ασφαλέστερη πρόβλεψη ιδεολογικής συνέχειας. 2. Υπό τις συνθήκες και προϋποθέσεις αυτές οι ενδοατομικές ικανότητες στο αμιγώς γνωστικό και στο κοινωνικό-ηθικό πεδίο ανάπτυξης διαδραματίζουν υποδεέστερο ρόλο, ανεξάρτητα από το επίπεδο παρουσίας τους στο ατομικό γνωστικό σύστημα. 3. Η παρούσα εργασία η οποία εντάσσεται στην ακαδημαϊκά προσανατολισμένη έρευνα της πολιτικής κοινωνικοποίησης, προέχουσα διάσταση της οποίας είναι η εξελικτική σχηματοποίηση της πολιτικής ιδεολογίας, φιλοδοξεί να διακριβώσει το σύνθετο αυτό πλέγμα της συμβολής ενδογενών και εξωγενών παραγόντων στη διαμόρφωση του πολιτικού προσανατολισμού κατά την πολλαπλώς κρίσιμη εξελικτική φάση της δεύτερης εφηβείας. […]
Κωδικοποίηση, επεξεργασία και βελτίωση εικόνων και εικονοσειρών
Authors: Τριανταφυλλίδης Γεώργιος
Published: August 2021

Η ψηφιακή επικοινωνία και επεξεργασία της εικόνας, με τη μορφή που τη γνωρίζουμε σήμερα, ξεκίνησε στις αρχές της δεκαετίας του 1950, όταν οι υπολογιστές άρχισαν να αποκτούν την απαραίτητη υπολογιστική ισχύ για να μπορούν να μεταδώσουν και να επεξεργαστούν δεδομένα εικόνας. Από εκείνη την εποχή με τα τεράστια σε όγκο και με τις ελάχιστες δυνατότητες υπολογιστικά συστήματα επεξεργασίας εικόνας, έχουν συντελεστεί πολλές και σημαντικές εξελίξεις. Νέοι, πολύ ισχυρότεροι και ταχύτεροι υπολογιστές έγιναν διαθέσιμοι, ανακαλύφθηκαν καινοτόμες αποτελεσματικές τεχνικές κωδικοποίησης και συμπίεσης εικόνων και εικονοσειρών, υλοποιήθηκαν αποτελεσματικά συστήματα επεξεργασίας, ανάλυσης και βελτίωσης των εικόνων και εφευρέθηκαν νέες μη συμβατικές επεκτάσεις και εφαρμογές. Η κινητήρια δύναμη αυτής της συνεχιζόμενης και δυναμικής εξέλιξης είναι η ανάγκη για τη μετάδοση και επεξεργασία του ολοένα και αυξανόμενου τεράστιου όγκου της διαθέσιμης οπτικής πληροφορίας. Στα χρόνια μας πλέον, όλο και περισσότεροι αξιολόγοι ερευνητές σε όλον τον κόσμο, ασχολούνται με την έρευνα και την ανάπτυξη νέων και αποδοτικών τεχνικών επικοινωνίας και επεξεργασίας εικόνας και εικονοσειρών, οι οποίες αποτελούν ήδη ένα σημαντικό τμήμα των νέων τεχνολογιών που χρησιμοποιούνται στη σημερινή κοινωνία της πληροφορίας. Η εικόνα (ακίνητη και κινούμενη) μας δίνει ένα τεράστιο πλούτο πληροφορίας, πολύτιμη τόσο για τα απλά πράγματα όσο και για πιο πολύπλοκες εργασίες. Για αυτόν ακριβώς το λόγο η επικοινωνία και η επεξεργασία της εικόνας συναντάται πλέον σε όλες τις πτυχές της σύγχρονης ζωής και έχει γίνει απαραίτητο στοιχείο σε πολλές επιστημονικές και βιομηχανικές εφαρμογές. Από την τεχνητή όραση μέχρι την ιατρική εικόνα και από τη ψηφιακή φωτογραφία μέχρι το διαδίκτυο, η ολοένα αυξανόμενη χρησιμοποίηση εφαρμογών, παραδοσιακών ή όχι, των νέων τεχνολογιών επικοινωνίας, ανάλυσης και επεξεργασίας της εικόνας στην καθημερινή μας ζωή είναι πλέον ένα αναμφισβήτητο γεγονός. Σε αυτό το πλαίσιο, ο σκοπός της παρούσας διατριβής είναι να παρουσιάσει και να τεκμηριώσει νέες και αποτελεσματικές τεχνικές στο χώρο της κωδικοποίησης, της επεξεργασίας και της βελτίωσης εικόνων και εικονοσειρών. Στην επόμενη ενότητα παρουσιάζεται η διάρθρωση της παρούσας εργασίας. […]
Μέθοδοι κυματιδίων για την κωδικοποίηση και μετάδοση εικόνων
Authors: Μπουλγούρης Νικόλαος
Published: August 2021

Στην παρούσα διατριβή μελετώνται η κωδικοποίηση και μετάδοση εικόνων με χρήση μεθόδων κυματιδίων. Συγκεκριμένα, αρχικά εξετάζεται η κωδικοποίηση εικόνων με πυραμιδικές μεθόδους οι οποίες χρησιμοποιούν μη γραμμικά φίλτρα και οι οποίες επιτυγχάνουν γενικά καλύτερη επίδοση από τις συνηθισμένες πυραμίδες. Επιπρόσθετα προτείνονται νέες αποσυνθέσεις ακεραίων κυματιδίων καθώς και μέθοδοι κωδικοποίησης εντροπίας οι οποίες, σε συνδυασμό με τις νέες αποσυνθέσεις, δίνουν πολύ καλύτερα αποτελέσματα από άλλες μεθόδους. Εξετάζονται επίσης η κωδικοποίηση και η προστασία των εικόνων για μετάδοση σε ενθόρυβα κανάλια καθώς και η αξιόπιστη μετάδοση εικόνων και εικονοσειρών με χρήση Κωδικοποίησης Πολλαπλών Περιγραφών. Τέλος, μελετάται η προοδευτική μετάδοση στερεοσκοπικών εικόνων.
Μελέτη νευροαναπτυξιακών διαταραχών και διαταραχών συμπεριφοράς σε παιδιά με ιδιοπαθή επιληψία στην Ελλάδα
Authors: Πρασούλη Αλεξία
Published: August 2021

Η μελέτη αυτή είχε σαν στόχο την εκτίμηση νευροαναπτυξιακών διαταραχών και διαταραχών της συμπεριφοράς σε ελληνόπουλα με ιδιοπαθή επιληψία. Υλικό και μέθοδοι: Μελετήθηκαν 68 επιληπτικά παιδιά, ηλικίας 6,5-9,5 ετών, τα οποία χωρίστηκαν σε 2 υποομάδες, την ομάδα Α, που περιλαμβάνει 37 παιδιά (18 αγόρια, 19 κορίτσια, μέσης ηλικίας 8,29±1,00 έτη) με γενικευμένη ιδιοπαθή επιληψία και την ομάδα Β, που περιλαμβάνει 31 παιδιά (18 αγόρια, 13 κορίτσια, μέσης ηλικίας 8,35±1,12 έτη) με εστιακή ιδιοπαθή επιληψία. Για την εκτίμηση των νευροαναπτυξιακών λειτουργιών και της συμπεριφοράς των παιδιών χρησιμοποιήθηκαν το ΑθηνάΤεστ διάγνωσης δυσκολιών μάθησης και το ερωτηματολόγιο ανίχνευσης διαταραχών συμπεριφοράς CBCL του Achenbach, αντίστοιχα. Αποτελέσματα: Τα παιδιά και των 2 ομάδων παρουσίασαν χαμηλότερες επιδόσεις στις κλίμακες του ΑθηνάΤεστ διάγνωσης δυσκολιών μάθησης, σε σχέση με το φυσιολογικό πληθυσμό. Τα παιδιά της ομάδας A παρουσίασαν προβλήματα συμπεριφοράς σε ποσοστό 45,9%, ενώ αυτά της ομάδας Β σε ποσοστό 19,4%. Η πρώιμη έναρξη, η μεγαλύτερη διάρκεια, η υποτροπή της νόσου και η πολυθεραπεία συσχετίστηκαν με αυξημένη επίπτωση μαθησιακών διαταραχών στα παιδιά της ομάδας Α, ενώ η μεγαλύτερη διάρκεια της νόσου, η πολυθεραπεία και η μεγαλύτερη διάρκεια του ανώμαλου ΗΕΓ, συσχετίστηκαν με αυξημένη επίπτωση μαθησιακών διαταραχών στα παιδιά της ομάδας Β. Το άρρεν φύλο συσχετίστηκε με αυξημένη επίπτωση διαταραχών συμπεριφοράς και το παθολογικό αρχικό ΗΕΓ με αυξημένο ποσοστό εμφάνισης προβλημάτων προσοχής στα παιδιά της ομάδας Α, ενώ το χαμηλό κοινωνικοοικονομικό επίπεδο συσχετίστηκε με αυξημένη επίπτωση διαταραχών συμπεριφοράς και το άρρεν φύλο με αυξημένο ποσοστό εμφάνισης προβλημάτων προσοχής στα παιδιά της ομάδας Β. Η ύπαρξη μαθησιακών δυσκολιών συσχετίστηκε θετικά με την ύπαρξη προβλημάτων συμπεριφοράς στα παιδιά της ομάδας Α. Συμπεράσματα: Τα παιδιά με ιδιοπαθή επιληψία παρουσιάζουν νευροαναπτυξιακές διαταραχές και προβλήματα συμπεριφοράς σε σημαντικά μεγαλύτερο ποσοστό σε σχέση με το γενικό πληθυσμό.
Μια νέα τεχνική διάνοιξη της περιτοναϊκής κοιλότητας με σκοπό την αποφυγή μετεγχειρητικών συμφύσεων
Authors: Μπίμπα Κανελίνα
Published: August 2021

Από πολυάριθμες παρατηρήσεις που έγιναν στο χειρουργικό τραπέζι ή στο τραπέζι της νεκροτομής, οι χειρουργοί άρχισαν να αντιμετωπίζουν ως σύνηθες φαινόμενο τις πρώιμες ινώδεις συμφύσεις, οι οποίες συγκρατούσαν εντερικές έλικες και άλλα ενδοπεριτοναϊκά όργανα μεταξύ τους, μέσα σε λίγες ώρες από μία χειρουργική επέμβαση, ενδοκοιλιακή φλεγμονή ή τραύμα. Η εξέλιξη του ινώδους αυτού υλικού είναι η πλήρης απορρόφησή του ή η οργάνωσή του με την ανάπτυξη τριχοειδών και ινοβλαστών σε ινώδεις συμφύσεις. Εξαρχής, το σημαντικό ερώτημα που απασχόλησε τους επιστήμονες ήταν ποιος παράγοντας είναι αυτός που καθορίζει την εξέλιξη αυτής της πορείας προς την μια ή την άλλη κατεύθυνση. Προοδευτικά άρχισε να υποστηρίζεται μια θεωρία που όριζε ότι αυτός ο παράγοντας εξαρτιόταν από το περιτοναϊκό ενδοθήλιο. Αν αυτό παρέμενε ανέπαφο η ινική εξαφανίζονταν. Αν καταστρέφονταν τότε ακολουθούσε η ανάπτυξη ινωδών συμφύσεων. Από την αρχή η θεωρία αυτή άρχισε να γίνεται ευρέως αποδεκτή. Οι περισσότερες αναφορές στην κλασσική χειρουργική βιβλιογραφία υποστηρίζουν ότι τα περιτοναϊκά ελλείμματα πρέπει να διορθώνονται. Πολλαπλές πειραματικές και κλινικές μελέτες επιβεβαιώνουν ότι αν για οποιοδήποτε λόγο δημιουργηθεί ισχαιμικός ιστός στην περιτοναϊκή κοιλότητα, προκαλεί τη δημιουργία συμφύσεων. Επίσης και οποιοδήποτε ξένο σώμα που μπορεί να μπει στην περιτοναϊκή κοιλότητα κατά τη διάρκεια μιας λαπαροτομίας μπορεί να προκαλέσει φλεγμονώδη αντίδραση και να είναι υπεύθυνο για τη δημιουργία κοκκιωματώδους ιστού και την ανάπτυξη ινωδών συμφύσεων. Το πρώτο υλικό που ενοχοποιήθηκε ήταν το ταλκ των γαντιών. Από την αρχή του αιώνα, ένας μεγάλος όγκος εργασιών είχε ως σκοπό να βρει τρόπους μείωσης ή εξάλειψης των μετεγχειρητικών συμφύσεων. Μελέτες έγιναν προς διάφορες κατευθύνσεις: α) Παρεμπόδιση της εναπόθεσης ινικής, β) Απομάκρυνση εξιδρωμάτων ινικής, γ) Διαχωρισμός επιφανειών, δ) Παρεμπόδιση της μετανάστευσης ινοβλαστών. ε) Έλεγχο της κατανομής των συμφύσεων με διάφορες χειρουργικές τεχνικές. Μέχρι σήμερα κανένα μέσο και καμιά τεχνική δεν εμφάνισε το επιθυμητό αποτέλεσμα. Στα πλαίσια αυτά έγινε και η περιγραφείσα πειραματική εργασία σε κόνικλους. Σκοπός ήταν να μελετηθεί αν το τοιχωματικό περιτόναιο, κατάλληλα κινητοποιημένο, μπορεί να δώσει μια λύση στις μετεγχειρητικές συμφύσεις, τουλάχιστον αυτές με το χειρουργικό τραύμα λειτουργώντας ως βιολογικός φραγμός. Στο συγκεκριμένο μοντέλο δεν φάνηκε στατιστικά σημαντική υπεροχή της προς μελέτη τεχνικής της πλάγιας αποκόλλησης του περιτοναίου, έναντι δύο κλασσικών μεθόδων συρραφής του κοιλιακού τοιχώματος μετά από λαπαροτομία. Η μελέτη αφορά τον αριθμό, αλλά και τη βαρύτητα των μετεγχειρητικών συμφύσεων. Λαμβάνοντας υπ’ όψιν όμως την ευκολία της τεχνικής και τις μηδενικές επιπλοκές της, ενθαρρύνεται η εφαρμογή της και η μελέτη της και στον άνθρωπο.
Γονιδιακή έκφραση των μυοκαρδιακών κυττάρων μετά από φόρτιση πίεσης της αριστερής κοιλίας
Authors: Ζιώρη Χάρις
Published: August 2021

Αυξημένη δραστηριότητα του μετατρεπτικού ένζυμου της αγγειοτασίνης (ΜΕΑ) και της έκφρασης του mRNA παρατηρούνται στο μυοκάρδιο μετά από πειραματική πρόκληση υπερτροφίας της αριστερής κοιλίας (YAK) συνέπεια αιμοδυναμικής υπερφόρτισης πίεσης ή όγκου. Οι αναστολείς του ΜΕΑ υποστρέφουν την YAK και παρεμποδίζουν την ανάπτυξη αυτής. Το ογκοκατασταλτικό γονίδιο ρ53 ρυθμίζει ανοδικά το κυτταρικό σύστημα ρενίνης-αγγειοτασίνης, με αποτέλεσμα τη σύνθεση της αγγειοτασίνης II, που ενεργοποιεί το ρ53, δημιουργώντας ένα θετικό ανατροφοδοτικό κύκλωμα.Μέθοδοι και αποτελέσματα: 114 κόνικλοι χωρίστηκαν σε 4 ομάδες. Την ομάδα A (n=6) αποτέλεσαν φυσιολογικά ζώα, ενώ η ομάδα Β (η=36) χαρακτηρίστηκε ομάδα ελέγχου. Στις ομάδες Γ και Δ (η=36 σε καθεμιά) πραγματοποιήθηκε 60% στένωση της ανιούσας αορτής. Στην ομάδα Δ χορηγήθηκε στα ζώα εναλαπρίλη. Τα ζώα των ομάδων Β, Γ και Δ χωρίστηκαν σε 6 υποομάδες σύμφωνα με το χρόνο της τελικής μελέτης (15, 45, 90, 180 λεπτά, 7 και 28 ημέρες μετεγχειρητικά). Η YAK υπολογίστηκε από το βάρος του ελεύθερου τοιχώματος της αριστερής κοιλίας των ζώων. Για τον προσδιορισμό του ρ53, τα δείγματα της αριστερής κοιλίας εξετάστηκαν με Western blot ανάλυση. Επιπλέον, στις ομάδες A, Β και Γ, πραγματοποιήθηκε ανοσοϊστοχημι- κή μελέτη για την εκτίμηση της έκφρασης του ρ53.Η YAK ήταν μεγαλύτερη (ρ<0.05) στα ζώα της ομάδας Γ στις 7 και 28 ημέρες συγκρινόμενη με αυτή των άλλων ομάδων και οι τιμές μεταξύ των δύο χρονικών φάσεων δεν ήταν στατιστικά σημαντικές. Τα επίπεδα έκφρασης του ρ53 ήταν αυξημένα (ρ<0.05) σε όλες τις ομάδες συγκρινόμενα με της ομάδας A και ήταν σταθερά υψηλότερα σε όλες τις χρονικές στιγμές στις ομάδες Β και Γ, με εξαίρεση την ομάδα Δ όπου ήταν μειωμένα (ρ<0.05) στα 180 λεπτά, 7 και 28 ημέρες. Η ανοσοδραστικότητα του ρ53 ήταν παρούσα σε όλες τις πειραματικές φάσεις εκτός από την ομάδα Α.Συμπεράσματα: Στις 7 και 28 ημέρες μετά από αορτική στένωση προ- κλήθηκε YAK σε σημαντικό βαθμό χωρίς καμιά διαφορά μεταξύ των δύο χρονικών περιόδων, ενώ η εναλαπρίλη εμπόδισε την υπερτροφία. Το ρ53 ήταν μεταγραφικά ενεργοποιημένο και ανοσοδραστικά παρόν τόσο στις ομάδες οξείας υπερφόρτισης πίεσης όσο και στην ομάδα ελέγχου των ζώων. Η εναλαπρίλη μείωσε την έκφραση του ρ53 στα 180 λεπτά, 7 και 28 ημέρες μετά από αορτική στένωση αλλά ο ακριβής μηχανισμός δράσης παραμένει υπό διερεύνηση.
Ψυχοκοινωνική ταυτότητα δημοσίων υπαλλήλων
Authors: Τσιούλου Βασιλική
Published: August 2021

Η τυποκρατική προσέγγιση και εφαρμογή του νόμου από τον δημόσιο υπάλληλο ή, ακριβέστερα, η προσέγγιση του νόμου -υπό ορισμένες κοινωνικές περιστάσεις- κατά τρόπο που περιορίζει το πεδίο εφαρμογής του αποτελεί ένα κοινωνικό φαινόμενο ευρείας κλίμακας. Οι μέχρι σήμερα ερμηνείες του φαινομένου αποδίδουν την αιτιότητά του σε κοινωνικούς παράγοντες, όπως οι ανεπάρκειες του θεσμικού πλαισίου του υπαλλήλου, ή/και σε ψυχικούς, όπως η στέρηση του υπαλλήλου σε πραγματική εξουσία. Αποδεχόμενοι τη θέση ότι το κοινωνικό και το ψυχικό είναι αλληλένδετα και αδιαχώριστα, επιχειρήσαμε μία προσέγγιση του φαινομένου σε ενδοατομικό, διατομικό, διομαδικό και ιδεολογικό επίπεδο. Ειδικότερα, διαρθρώσαμε τα επίπεδα ανάλυσης χρησιμοποιώντας την πειραματική μέθοδο σε συνδυασμό με τη μέθοδο της ανάλυσης περιεχομένου και τη μέθοδο του ερωτηματολογίου. Ο έλεγχος των υποθέσεων που διατυπώσαμε ανέδειξε ότι η αιτιότητα του εν λόγω φαινομένου έγκειται σε ένα πλέγμα αλληλεπιδράσεων. Ο υπάλληλος προσεγγίζει κατά το συγκεκριμένο τρόπο την εφαρμογή του νόμου, στο μέτρο που προσλαμβάνει, αφενός, την αμφισβήτηση της «αποτελεσματικότητας» της δημόσιας διοίκησης από την ευρύτερη κοινωνία και, αφετέρου, τη μέριμνα της ηγεσίας της διοίκησης αυτής για το νομιμοφανές των διοικητικών ενεργειών. Την κοινωνική σκέψη διατρέχουν εκλογικεύσεις, όμως οι εκλογικεύσεις δεν ενεργοποιούνται αυθαίρετα. Η προσλαμβανόμενη αμφισβήτηση και η προσλαμβανόμενη μέριμνα οφείλονται στη συμμόρφωση του υπαλλήλου στην εκάστοτε ηγεσία της δημόσιας διοίκησης.
Κοσμολογικές παρατηρησιακές προβλέψεις γενικευμένων θεωριών βαρύτητας
Authors: Νέσσερης Σάββας
Published: August 2021

Στην παρούσα διδακτορική διατριβή θα εξεταστούν μερικές από τις πιο ενδιαφέρουσες λύσεις για το πρόβλημα της επιταχυνόμενης διαστολής του σύμπαντος, για το οποίο δεν υπάρχει απολύτως ικανοποιητική λύση στα πλαίσια του Καθιερωμένου Κοσμολογικού μοντέλου. Συγκεκριμένα, οι θεωρίες οι οποίες θα εξεταστούν περιλαμβάνουν γενικευμένες θεωρίες βαρύτητας, αλλά και θεωρητικά μοντέλα στα πλαίσια της Γενικής Σχετικότητας. Για το σκοπό αυτό θα χρησιμοποιηθούν τα τρέχοντα κοσμολογικά δεδομένα, όπως για παράδειγμα είναι οι υπερκαινοφανείς αστέρες τύπου Ia, η Κοσμική Ακτινοβολία Μικροκυμάτων Υποβάθρου, οι Ακουστικές Ταλαντώσεις των Βαρυονίων και η Υπερπυκνότητα των διαταραχών της ύλης, για ελεγχθούν τόσο η συμβατότητα με τις παρατηρήσεις, όσο και οι ενδεχόμενες παρατηρησιακές υπογραφές των θεωριών αυτών. Τα είδη των κοσμολογικών παρατηρήσεων, τα οποία θα χρησιμοποιηθούν στη μελέτη αυτή, μπορούν να χωριστούν σε δύο κατηγορίες: τις Γεωμετρικές, οι οποίες ανιχνεύουν απευθείας την γεωμετρία του σύμπαντος μέσω της εξάρτησης στην ερυθρή μετατόπιση των κοσμολογικών αποστάσεων (dL(z) ή dA(z)), και τις Δυναμικές, οι οποίες προσδιορίζουν την εξέλιξη του σύμπαντος μέσω της πυκνότητας ενέργειας μέσα σε αυτό και χρησιμοποιούν μια θεωρία βαρύτητας για να τη συσχετίσουν με τη γεωμετρία. Αυτή η μέθοδος βασίζεται στη γνώση των δυναμικών εξισώσεων που συνδέουν την γεωμετρία με την ενέργεια, οι οποίες και μπορούν να χρησιμοποιηθούν σε συνδυασμό με τις γεωμετρικές μεθόδους για τον έλεγχο των δυναμικών εξισώσεων. Συγκεκριμένα, θα μελετηθούν θεωρίες με βαθμωτά πεδία απευθείας συζευγμένα με το βαρυτικό πεδίο, όπως είναι οι Scalar-Tensor θεωρίες, αλλά και θεωρίες με Λαγκρανζιανές που είναι γενικές συναρτήσεις της Λαγκρανζιανής της Γενικής Σχετικότητας, λόγου χάρη οι θεωρίες τύπου f(R). Οι θεωρίες αυτές μπορούν να δώσουν επιταχυνόμενη διαστολή με φυσικό τρόπο, αλλά επιτρέπουν και την διάσχιση της γραμμής w = -1, κάτι το οποίο δεν μπορεί να γίνει με φυσικό τρόπο στα πλαίσια της Γενικής Σχετικότητας. Τέλος, θα μελετηθεί και μια ενδιαφέρουσα εναλλακτική των παραπάνω γενικεύσεων της Γενικής Σχετικότητας, η οποία βασίζεται στην κοσμολογία βρανών (branes) και περιλαμβάνει ανταλλαγή ενέργειας μεταξύ της βράνης και του υπερχώρου (bulk).
Ανάπτυξη αναλυτικής μεθοδολογίας και εφαρμογή της στον προσδιορισμό επιλεγμένων φυτοφαρμάκων στην ελιά και το ελαιόλαδο κατά την διαδικασία παραγωγής του
Authors: Αμβράζη Ελπινίκη
Published: August 2021

Στην παρούσα διατριβή αναπτύχθηκαν μέθοδοι προσδιορισμού 35 φυτοφαρμάκων στο ελαιόλαδο, τον ελαιόκαρπο και τα υδατικά απόβλητα ελαιοτριβείου (ΥΑΕ) χρησιμοποιώντας την τεχνική της υγρού-υγρού εκχύλισης (LLE) και τον ακόλουθο καθαρισμό του λιπαρού εκχυλίσματος με την τεχνική της εκχύλισης δια της στερεάς φάσης (SPE) σε συνδυασμό με αέρια χρωματογραφία σε δύο εκλεκτικούς ανιχνευτές (GC-NPD, GC-ECD), δοκιμάζοντας συνολικά οκτώ προσροφητικά υλικά (ENVI-Carb, N-Alumina, Florisil, C18, Ph, Diol, CN, ΝΗ₂). Η LLE του εξανικού διαλύματος ελαιολάδου με διαλύτη εκχύλισης ακετονιτρίλιο και ο καθαρισμός του εκχυλίσματος στην μικροστήλη ENVI-Carb, έδωσε τα ικανοποιητικότερα αποτελέσματα για όλες τις επιλεχθείσες ενώσεις. Για τον προσδιορισμό των ενώσεων με GC-ECD στη μέθοδο ενσωματώθηκε και ένα επιπλέον στάδιο καθαρισμού κατά το οποίο το εκχύλισμα μετά τον καθαρισμό σε μικροστήλη ENVI-Carb υποβάλλεται σε νέο καθαρισμό με τη χρήση μικροστήλης Diol. Οι μέθοδοι που αναπτύχθηκαν παρουσιάζουν χαμηλά όρια ανίχνευσης, υψηλές ανακτήσεις και υψηλή ακρίβεια για όλους τους αναλυτές και εφαρμόστηκαν με επιτυχία για τη μελέτη της υπολειμματικότητας των 35 δραστικών ουσιών στο ελαιόλαδο των Δ.Ο. Σε δείγματα ελαιολάδου διαφορετικών κατηγοριών και από διαφορετικές ελαιοπαραγωγικές περιοχές της Ελλάδας, εκτίμηση του κινδύνου των καταναλωτών από τα υπολείμματα που ανιχνεύτηκαν και προσδιορισμός των συντελεστών συγκέντρωσης επιλεγμένων ενώσεων στο ελαιόλαδο κατά τις πιο διαδεδομένες και σύγχρονες διεργασίες παραλαβής του ελαιολάδου: με φυγοκέντρηση σε οριζόντιο φυγοκεντρικό σύστημα τριών (Π3), δύο (Π1) και δυόμιση (Π2) φάσεων.
Η επιμόρφωση των εκπαιδευτικών ως προς τα προγράμματα περιβαλλοντικής εκπαίδευσης
Authors: Παπανδρέου Νικόλαος
Published: August 2021

Στόχος της διατριβής ήταν η διερεύνηση της διαπιστωτικής ικανότητας των νηπιαγωγών να ανιχνεύουν, αναγνωρίζουν, προσδιορίζουν και αιτιολογούν την αντιπεριβαλλοντική συμπεριφορά των παιδιών της προσχολικής ηλικίας. Αυτή η ικανότητα είναι το αποτέλεσμα της κατάλληλης επιμόρφωσής τους στην Περιβαλλοντική Εκπαίδευση (Π.Ε.) και εξαρτάται από τις αντιλήψεις και κοσμοθεωρήσεις που έχουν για το περιβάλλον, ως απόρροια των βιωμάτων, εμπειριών, προσωπικών συστημάτων αναφοράς και των πολιτιστικών τους καταβολών. Η φύση της έρευνας επέβαλε τη χρησιμοποίηση του ερωτηματολογίου ως βασικού μεθοδολογικού οργάνου, αλλά και προσωπικών παρατηρήσεων για την άντληση των πληροφορικών, ενός της νηπιαγωγού (προσωπικού) και δύο συμπληρωμένα, ένα από τη νηπιαγωγό και το άλλο από τους γονείς, τα οποία αφορούσαν το νήπιο. Η σύγκριση των συμπερασμάτων της έρευνας προς τα πορίσματα συναφών ερευνών έδειξε και ανέδειξε την ελλειμματική, ποιοτικά και ποσοτικά, επιμόρφωση των νηπιαγωγών στην Π.Ε. Ταυτόχρονα επισημαίνεται η ανάγκη της κατάλληλης επαναλαμβανόμενης επιμόρφωσης των νηπιαγωγών στην Π.Ε., η οποία θα δημιουργήσει το γνωστικό, συναισθηματικό και κοσμοθεωρητικό υπόβαθρο, ώστε να κάνουν την υπέρβαση και η παιδαγωγική τους παρέμβαση να γίνει αποτελεσματική.
Σχεδιασμός λιποπεριτονιακών και νευροδερματικών κρημνών για κάλυψη ελλειμάτων στα κάτω άκρα
Authors: Σπυριούνης Πέτρος
Published: August 2021

Στόχος της διατριβής είναι η πρόταση δύο νέων σχετικά κρημνών που βασίζονται σε συγκεκριμένα ανατομικά στοιχεία για κάλυψη ελλειμάτων στο κάτω άκρο με τα καλύτερα λειτουργικά και αισθητικά αποτελέσματα δότριας και λήπτριας περιοχών. 33 συνολικά κρημνοί (20 λιποπεριτονιακοί και 13 νευροδερματικοί) χρησιμοποιήθηκαν σε κλινικά περιστατικά από τον συγγραφέα. Στην σχεδίασή τους ουσιαστικό ρόλο έπαιξε η φορητή συσκευή υπερήχων (Doppler). Αναλύονται οδηγίες για έγερση των κρημνών, ενδείξεις χρήσης τους και αποτελέσματα. Συμπερασματικά προτείνεται η χρήση των κρημνών αυτών που με το λιγότερο λειτουργικό κόστος, φέρουν το καλύτερο αισθητικό αποτέλεσμα, προσφέροντας μικρό εγχειρητικό χρόνο, δυνατότητα εκτέλεσης με ραχιαία και επισκληρίδια αναισθησία και γρήγορη κινητοποίηση του ασθενούς.
Το πικαρικό μυθιστόρημα και η παρουσία του στον ελληνικό 19ο αιώνα
Authors: Αποστολή Πέρσα
Published: August 2021

Η διατριβή επιχειρεί να φωτίσει τις βασικότερες πτυχές του πικαρικού μυθιστορήματος (picaresque novel), ενός λογοτεχνικού είδους το οποίο δεν είναι ιδιαίτερα γνωστό στον ελληνικό χώρο, και εξετάζει αν εισήλθε και αν αναπτύχθηκε σε αυτό κατά τον 19ο αιώνα, θέμα το οποίο δεν είχε ως τώρα μελετηθεί συστηματικά. Στο πρώτο μέρος, γίνεται μια σύντομη καταγραφή της ιστορικής του πορείας, επισημαίνονται οι σημασίες των όρων picaro και picaresque, καταδεικνύεται ο ρόλος που έπαιξαν οι μεταφράσεις στην εξέλιξη του είδους και η ιδιαίτερη θέση που κατέχει το μυθιστόρημα του Lesage Gil Blas, επισημαίνονται και σχολιάζονται οι λανθασμένες αντιλήψεις που επικρατούσαν στον χώρο της κριτικής γύρω από αυτό και προσδιορίζονται οι βασικές συντεταγμένες του. Στο 2ο μέρος, παρατίθεται τα πορίσματα της έρευνας σχετικά με την πραγματοποίηση μεταφραστών πικαρικών κειμένων στα ελληνικά και σχετικά με την ύπαρξη ξενόγλωσσων εκδόσεων τους σε ελληνικές δημόσιες βιβλιοθήκες. Τέλος εξετάζεται η σχέση των εξής αφηγηματικών κειμένων με το είδη: Ερμήλιος ή Δημοκριθηράκλειτος (1817) του Μ. Περδικάρη, Πολυπαθής (1839) του Γρ. Παλαιολόγου, Πίθηκος Ξουθ (1898) του Ιάκ. Πιτζιπιού, Στρατής Καλοπίχειρος (1851) του Στ. Κουμανούδη, και Πάπισσα Ιωάννα (1866) του Εμμ. Ροϊδη. Η έρευνα αποδεικνύει ότι το είδος διεκδικεί μια παρουσία στον ελληνικό 19ο αι., η οποία όμως δεν μας επιτρέπει να μιλάμε για μια συστηματική ανάπτυξη, με την εμβέλεια που είχε σε άλλες ευρωπαϊκές χώρες.
Η μέγιστη διεγχειρητική επιμήκυνση περιφερικού νεύρου επίμυος με διατατήρα ιστών. Λειτουργική, ηλεκτροφυσιολογική και ιστολογική μελέτη
Authors: Αρναούτογλου Χριστίνα
Published: August 2021

Ο σκοπός αυτής της μελέτης ήταν να καθοριστεί η μεγίστη διεγχειρητική επιμήκυνση του ισχιακού νεύρου στο ποντίκι με τη χρήση διατατήρα ιστών και την επίτευξη πλήρους λειτουργικής ανάνηψης. 108 πειραματόζωα χωρίστηκαν σε 5 ομάδες και το δεξί ισχιακό νεύρο διατάθηκε με ένα 10 cc, 12 cc, 14 cc, 16 cc και 18 cc αντίστοιχα πίεση στο διατατήρα για χρονικό διάστημα μίας ώρας. Η λειτουργική ανάνηψη εκτιμήθηκε κατά διαστήματα μέχρι τους 3 μήνες χρησιμοποιώντας τον Sciatic Function Index (SFI), νευροφυσιολογικούς δείκτες και ιστολογική μελέτη. Η μέγιστη διεγχειρητική επιμήκυνση παρατηρήθηκε στην τέταρτη ομάδα και ήταν περίπου 23%. Ο SFI μειώθηκε μεταξύ της 1ης και 7ης μετεγχειρητικής ημέρας αλλά σταδιακά αποκαταστάθηκε πλήρως σε όλες τις πειραματικές ομάδες, όπως αξιολογήθηκε με τη μέθοδο των De Medinaceli και των Bain-Mackinnon-Hunter. Η ταχύτητα κινητικής αγωγής και ο τελικός κινητικός χρόνος εμφάνισαν περιορισμό αμέσως μετά τη διάταση με αποκορύφωμα την 1η ημέρα. Στη συνέχεια ανένηψαν σταδιακά μέχρι το τέλος του πειράματος. Τα ιστολογικά ευρήματα κατέδειξαν ελάχιστες διαταραχές αμέσως μετά τη διάταση με τη μεγαλύτερη απομυελινοποίηση και διαταραχή των αξόνων την 15η μετεγχειρητική ημέρα. Η διαδικασία της ανάνηψης άρχισε από την 30η ημέρα και συνεχίστηκε μέχρι την 90η ημέρα που ελάχιστες αλλαγές παρέμεναν. Συμπερασματικά η διεγχειρητική επιμήκυνση μπορεί να επιτευχθεί σε ποσοστό 23%. Προκαλεί λειτουργικές και μορφολογικές ανωμαλίες μέτριου ή σοβαρού βαθμού, οι οποίες έχουν μικρή διάρκεια και είναι αναστρέψιμες. Η διεγχειρητική επιμήκυνση μπορεί να αποτελέσει μια χρήσιμη λύση στην αντιμετώπιση των μικρών νευρικών ελλειμμάτων, αλλά οι κλινικές της εφαρμογές χρειάζεται ακόμα να εκτιμηθούν.
Μεταγνωστικές στρατηγικές και κλίμα παρακίνησης στη φυσική αγωγή
Authors: Θεοδοσίου Αργύρης
Published: August 2021

Στόχος της έρευνας ήταν να αποτιμήσει την μεταγνώση των μαθητών στομάθημα της Φυσικής Αγωγής και να εξετάσει πιθανές διαφορές λόγω ηλικίας, φύλουκαι αθλητικής εμπειρίας. Επίσης να εξετάσει τη σχέση της με το κλίμα παρακίνησηςτου μαθήματος Φυσικής Αγωγής και προδιαθεσικούς παράγοντες όπως οιπροσωπικοί προσανατολισμοί των μαθητών στο μάθημα της Φυσικής Αγωγής, ηαντιλαμβανόμενη αθλητική ικανότητα, η αντιλαμβανόμενη αυτο-αποτελεσματικότητα,και η εσωτερική παρακίνηση. Για το σκοπό της έρευνας δημιουργήθηκε τοΕρωτηματολόγιο Μεταγνώσης στη Φυσική Αγωγή' (ΕΜΦΑ). Το ΕΜΦΑ ήταναποτέλεσμα τριών πιλοτικών ερευνών (rvi=168, π2=206 και η3=344, αντίστοιχα). Στιςέρευνες αυτές οι μαθητές απαντούσαν σε ερωτήσεις που δημιουργήθηκαν με βάσητη σχετική θεωρία (Brown, 1978). Το δείγμα της κύριας έρευνας αποτέλεσαν 782μαθητές του δημοτικού σχολείου, του γυμνασίου και του λυκείου (η = 782). Από τααποτελέσματα φάνηκε ότι η μεταγνωστική δραστηριότητα στο μάθημα της ΦυσικήςΑγωγής είναι αντιληπτή από τους μαθητές οι οποίοι μπορούν να περιγράφουν τονεαυτό τους στο βαθμό που τη χρησιμοποιούν. Μέσω παραγοντικής ανάλυσηςαποκαλύφθηκαν εννέα παράγοντες (δηλωτική γνώση, διαδικαστική γνώση, γνώσητων συνθηκών χρήσης στρατηγικών, διαχείριση των πληροφοριών, σχεδιασμός,αυτο-παρακολούθηση, στρατηγικές επίλυσης προβλημάτων κατά τη μάθηση, αξιολόγηση και νοερή απεικόνιση) οι οποίοι εξηγούσαν το 60.69% της συνολικήςδιακύμανσης των τιμών του δείγματος και είχαν ικανοποιητικό βαθμό εσωτερικήςσυνοχής. Από τα αποτελέσματα της ανάλυσης διακριτότητας που έγινε, φάνηκε ότι τοΕΜΦΑ είχε τη δυνατότητα να διακρίνει τους αθλητές από τους μη αθλητές τουδείγματος. Οι νεότεροι μαθητές ήταν περισσότερο προσανατολισμένοι στη μάθηση,αντιλαμβάνονταν το κλίμα του μαθήματος προσανατολισμένο στην προσωπικήβελτίωση, είχαν καλύτερη γνωστική ενημερότητα, ανέφεραν συχνότερη χρήσημεταγνωστικών στρατηγικών μάθησης και είχαν υψηλότερα επίπεδα εσωτερικήςπαρακίνησης. Ο προσωπικός προσανατολισμός στη δουλειά και η αντίληψηέμφασης του καθηγητή Φυσικής Αγωγής στην προσωπική βελτίωση ήταν σημαντικέςμεταβλητές πρόβλεψης των μεταγνωστικών διεργασιών των μαθητών. Το γεγονόςαυτό δείχνει ότι η διαμόρφωση ενός κλίματος παρακίνησης που δίνει έμφαση στημάθηση και την προσωπική πρόοδο, είναι καθοριστικής σημασίας για τη βελτίωσητης γνωστικής ενημερότητας των μαθητών και την καλύτερη γνωστική ρύθμιση τηςμάθησης στο μάθημα της Φυσικής Αγωγής.
Ανίχνευση της ικανότητας παιδιών προσχολικής και πρώτης σχολικής ηλικίας να ερμηνεύουν το συναίσθημα στη μουσική
Authors: Μπουλντή Δέσποινα
Published: August 2021

Η παρούσα μελέτη διερευνά την ικανότητα παιδιών προσχολικής και πρώτης σχολικής ηλικίας να ερμηνεύουν το συναισθηματικό περιεχόμενο της μουσικής. Συγκεκριμένα μελετάται η επίδραση μεταβλητών που αφορούν το ίδιο το παιδί, τους εκπαιδευτικούς και τους γονείς. Το δείγμα επελέγη με τη μέθοδο της τυχαίας στρωματοποιημένης δειγματοληψίας και αποτελείτο από 1.584 μαθητές δημόσιων νηπιαγωγείων και δημοτικών σχολείων του Ν. Ευβοίας. Το πείραμα στηρίχθηκε στη διεξαγωγή ενός ακουστικού τεστ, το οποίο περιελάμβανε 24 φωνητικά και μουσικά ερεθίσματα, ενώ η συλλογή των δεδομένων έγινε μέσω ατομικών φύλλων καταγραφής των απαντήσεων των υποκειμένων και δύο ερωτηματολογίων (ένα για τους γονείς και ένα για κάθε εκπαιδευτικό). Η διερευνητική ανάλυση έδειξε ότι η ερμηνεία του συναισθήματος στη μουσική επηρεάζεται από τον τύπο του συναισθήματος και τις ανεξάρτητες μεταβλητές που αφορούν τα παιδιά και τους εκπαιδευτικούς, ενώ δεν εντοπίστηκε καμία στατιστικώς σημαντική επιρροή των μεταβλητών που αφορούν τους γονείς.
Οικο-φυσιολογική μελέτη βακτηρίων του γένους Azospirillum
Authors: Κεφαλογιάννη Ηώ
Published: August 2021

Διαπιστώθηκε η παρουσία και η διάδοση των αζωτοδεσμευτικών βακτηρίων Azospirillum στο έδαφος, την επιφάνεια και το εσωτερικό των ριζών καλλιεργούμενων C₃ φυτών (σκληρό και μαλακό σιτάρι, κριθάρι, βρώμη), από περιοχές της Ελλάδας όπου καλλιεργούνται παραδοσιακά σιτηρά. Απομονώθηκαν 58 στελέχη, που ταυτοποιήθηκαν ως Α. brasilense, Α. lipoferum, Azospirillum sp. και Herbaspririllum sp., σύμφωνα με μορφολογικά και βιοχημικά χαρακτηριστικά, καθώς και με τα μεταβολικά προφίλ τους (Biolog). Τα στελέχη αξιολογήθηκαν ως προς την απόδοση της αζωτοδέσμευσης σε τέσσερις συγκεντρώσεις υποστρώματος. Στη μικρότερη συγκέντρωση υποστρώματος η απόδοση της αζωτοδέσμευσης ήταν μεγαλύτερη. Εκτιμήθηκαν οι παράμετροι της αύξησης (μέγιστος ειδικός ρυθμός αύξησης και χωρητικότητα) παρουσία και απουσία αμμωνιακών και έγινε αξιολόγηση των στελεχών. Οι παράμετροι της αύξησης εκτιμήθηκαν, για ορισμένα στελέχη, σε έντεκα διαφορετικά υποστρώματα (πλακίδια Biolog) και χρησιμοποιήθηκαν για την ομαδοποίηση των στελεχών (δενδρογράμματα) ως προς τη θέση απομόνωσης (έδαφος, επιφάνεια, εσωτερικό της ρίζας). Από τα πειραματικά δεδομένα κλειστών καλλιεργειών τεσσάρων στελεχών αναπτύχθηκε μη δομημένο μαθηματικό πρότυπο, για την εκτίμηση των βιοχημικών δραστηριοτήτων τους και έγινε αξιολόγηση των στελεχών ως προς την ικανότητα τους να αναπτύσσονται σε φρουκτόζη, να παράγουν εξωπολυσακχαρίτες και να διατηρούν τη δραστηριότητα της νιτρογενάσης χρησιμοποιώντας φρουκτόζη ή πολυσακχαρίτες.
Συμπεριφορά καταναλωτή και διατροφικές πληροφορίες
Authors: Δριχούτης Ανδρέας
Published: August 2021

Η συμπεριφορά των ατόμων σε σχέση με την αναζήτηση πληροφοριών παρακίνησε το ενδιαφέρον των ερευνητών από παλιά (Stigler, 1961). Λόγω της παγκόσμιας αύξησης αρκετών χρόνιων ασθενειών που σχετίζονται με τη διατροφή, η συμπεριφορά καταναλωτή σε σχέση με την αναζήτηση διατροφικών πληροφοριών έχει αποτελέσει αντικείμενο σημαντικού ενδιαφέροντος στην σχετική βιβλιογραφία. Οι επιστήμονες διερευνούν συνεχώς τρόπους για να εξηγήσουν ή/και να βελτιώσουν τις διατροφικές συνήθειες του πληθυσμού. Οι καταναλωτές προκειμένου να βελτιώσουν τις διατροφικές τους επιλογές μπορεί να αναζητούν διατροφικές πληροφορίες που θα τους βοηθήσουν στην διαδικασία της επιλογής τροφίμων. Η μεγαλύτερη πηγή διατροφικών πληροφοριών που υποτίθεται ότι επιτρέπει στους καταναλωτές να κάνουν ορθότερες επιλογές τροφίμων είναι οι διατροφικές πληροφορίες των ετικετών των τροφίμων (Nayga, 1996). Μέχρι τώρα μια σειρά εργασιών έχει επικεντρωθεί στην εμπειρική διερεύνηση της ανάγνωσης των διατροφικών πληροφοριών των ετικετών των τροφίμων. Αυτό που διαπιστώνεται δηλαδή, είναι ότι οι μέχρι σήμερα ερευνητικές εργασίες παρ' όλο ότι είχαν σημαντική συμβολή στην εμπειρική διερεύνηση του φαινομένου, η σύνδεση τους με τη θεωρία ήταν ελλιπής. Κύριος σκοπός της εργασίας αυτής είναι να συμβάλλει στην κατεύθυνση αυτή με τη δημιουργία και την εμπειρική εφαρμογή ενός μικροοικονομικού θεωρητικού υποδείγματος συμπεριφοράς του καταναλωτή στο οποίο όμως η αναζήτηση των διατροφικών πληροφοριών θα εξειδικεύεται. Στο Κεφάλαιο 2 γίνεται μια σύντομη επισκόπηση της νομοθεσίας που διέπει την επισήμανση των διατροφικών πληροφοριών στα τρόφιμα στην Ευρωπαϊκή Ένωση, στις ΗΠΑ και στον υπόλοιπο κόσμο. Στο Κεφάλαιο 3 παρουσιάζεται η βιβλιογραφική επισκόπηση που ως σκοπό έχει να δώσει μια πλήρη εικόνα των μέχρι τώρα αποτελεσμάτων της έρευνας γύρω από τις διατροφικές πληροφορίες. Στο Κεφάλαιο 4 παρουσιάζεται το θεωρητικό υπόδειγμα που ενσωματώνει το χρόνο που αφιερώνει ο καταναλωτής στην αναζήτηση διατροφικών πληροφοριών σαν μέρος της διαδικασίας επιλογής τροφίμων. Η συγκριτική στατική ανάλυση που ακολουθεί προβλέπει τις επιπτώσεις από τις μεταβολές των τιμών στις μεταβλητές 'κλειδιά' του υποδείγματος. Στο Κεφάλαιο 5 περιγράφονται τα στατιστικά στοιχεία που χρησιμοποιήθηκαν. Το Κεφάλαιο 6 είναι αφιερωμένο στην εμπειρική εφαρμογή του θεωρητικού υποδείγματος. Η έρευνα της παρούσας διατριβής τελειώνει με μια μελέτη προθυμίας πληρωμής για διατροφικές πληροφορίες (Κεφάλαιο 7).
Εφαρμογή μεταφοράς δεδομένων και εικόνων (PACS) στο Β' Ακτινολογικό Εργαστήριο Πανεπιστημίου Αθηνών
Authors: Κελέκης Χρυσόστομος-Αλέξιος
Published: August 2021

Οι ηλεκτρονικοί υπολογιστές αποτελούν πλέον τμήμα της ακτινολογίας, με τη χρήση των σύγχρονων απεικονιστικών μηχανημάτων. Η δημιουργία συστημάτων ηλεκτρονικής αρχειοθέτησης και επεξεργασίας ψηφιακών εικόνων (Picture Archiving and Communication Systems - PACS), είναι μια πραγματικότητα. Η μελέτη που πραγματοποιήθηκε αφορά στο σχεδιασμό, στην οργάνωση και στη δημιουργία ενός ψηφιακού ακτινολογικού αρχείου. Έτσι είναι δυνατή η σύνδεση αρχαιότερης γενιάς ακτινολογικών μηχανημάτων τα οποία, αν και ψηφιακά, δεν είναι συμβατά με τα σύγχρονα διεθνή πρωτόκολλα επικοινωνίας (DICOM), με αποτέλεσμα την αδυναμία ανεύρεσης κοινού κώδικα επικοινωνίας.ΣΚΟΠΟΣ: Η δημιουργία ενός ολοκληρωμένου δικτύου μεταφοράς εικόνας και κειμένου (PACS), για διακίνηση της πληροφορίας μέσα στο ακτινολογικό εργαστήριο. Αρχικά, το σύστημα θα λειτουργήσει για ερευνητικό και εκπαιδευτικό σκοπό και στη συνέχεια, στην καθημερινή εργαστηριακή χρήση σε πρωτόκολλο DICOM. Το σύστημα αυτό πρέπει να έχει τη δυνατότητα αποθήκευσης των ακτινολογικών εξετάσεων, ανεξαρτήτως ψηφιακού ακτινολογικού μηχανήματος, με εύκολο και προσβάσιμο τρόπο.ΥΛΙΚΟ ΚΑΙ ΜΕΘΟΔΟΣ: Έγινε απογραφή και ανάλυση της υπάρχουσας απεικονιστικής τεχνολογίας. Επακολούθησε ο σχεδιασμός και η ανάλυση των προδιαγραφών του συστήματος. Κατά την εφαρμογή της πρότυπης μονάδος, η μεταφορά της εικόνας γίνεται μέσω δικτύου, από τα ακτινολογικά μηχανήματα σε μια πύλη που αναλαμβάνει να στείλει την πληροφορία-εικόνα σε μια μονάδα, υπό μορφή ηλεκτρονικού μηνύματος. Ο υπολογιστής αυτός, αναλαμβάνει την προσωρινή αποθήκευση του μηνύματος, μέχρι τη στιγμή που ο χρήστης θα διαχωρίσει την εικόνα από το μήνυμα και θα την αρχειοθετήσει. Τέλος, η τεχνογνωσία που αποκτήθηκε από την πρώτη εφαρμογή και η εξέλιξη της τεχνολογίας, επέτρεψαν την αναβάθμιση της πρότυπης μονάδος με την μετατροπή της αρχικής εικόνας από κώδικα TIFF σε DICOM και τη δημιουργία βάσεως δεδομένων.ΑΠΟΤΕΛΕΣΜΑΤΑ: Στην αρχική μορφή, το σύστημα λειτούργησε κυρίως για μεταφορά εκπαιδευτικά χρήσιμων εικόνων σε οπτικούς δίσκους. Η αναβάθμιση του συστήματος επέτρεψε τη δημιουργία βάσεως δεδομένων. Για το χρονικό διάστημα 10/2002-10/2003 έχουν αρχειοθετηθεί 6800 Αξονικές τομογραφίες, που αποτελούν το 98,6% του συνολικού αριθμού των καταγεγραμμένων εξετάσεων (6893) που πραγματοποιήθηκαν, σύμφωνα με τα πεπραγμένα στο Β’ Εργαστήριο Ακτινολογίας του Πανεπιστημίου Αθηνών. Ο αριθμός των ψηφιακά αρχειοθετημένων αγγειογραφιών για το ίδιο διάστημα είναι 1520, έναντι 1545 που υπάρχουν καταγεγραμμένες στα πεπραγμένα, ποσοστό GÇ%. Συνολικά, το 9ÄJ% των πράξεων του Αξονικού τομογράφου και αγγειογράφου είναι ψηφιακά διαθέσιμο, ένα χρόνο αργότερα.ΣΥΜΠΕΡΑΣΜΑΤΑ: Σύμφωνα με τη διεθνή βιβλιογραφία, είναι δυνατόν ένα εργαστήριο να λειτουργεί χωρίς τη χρήση συμβατικών φιλμ, αποθηκεύοντας όλες τις εξετάσεις σε ηλεκτρονική μορφή. Οι τεχνικές αυτές επιτρέπουν την εύκολη σύγκριση και επεξεργασία των ψηφιακά αρχειοθετημένων εικόνων και μειώνουν τις δαπανηρές συνθήκες κατασκευής και συντήρησης αναλογικού αρχείου ακτινολογικών φιλμ.
Ο ρόλος του μητρικού πετρώματος στην ορυκτολογική σύσταση και τις φυσικοχημικές ιδιότητες των εδαφών
Authors: Τσαουσίδου Παναγιώτα
Published: August 2021

Η ύπαρξη πρόσφατης εδαφολογικής μελέτης στο νομό Κιλκίς, η μελέτη της γεωλογικής δομής του νομού από πολλούς ερευνητές και η προηγούμενη έρευνα στην περιοχή από τη συγγραφέα της παρούσας εργασίας οδήγησαν στην επιλογή του θέματος της συγκεκριμένης διδακτορικής διατριβής. Σκοπός της παρούσας ερευνητικής εργασίας είναι η μελέτη των χαρακτηριστικών των αυτοχθόνων Ερυθρών Μεσογειακών εδαφών της τάξης των Alfisols που σχηματίσθηκαν σε διαφορετικά μητρικά πετρώματα (μεταρυόλιθος, μεταδολερίτης, μοσχοβιτικός γνευσιοσχιστόλιθος) του νομού Κιλκίς. Συγκεκριμένα, μελετήθηκαν οι μορφολογικές και φυσικοχημικές ιδιότητες και η ορυκτολογική σύσταση των πετρωμάτων και των εδαφών αυτών καθώς και οι σχέσεις μεταξύ αυτών των χαρακτηριστικών. Ο τελικός στόχος της μελέτης, ο οποίος θα αποτελέσει και βασικό συμπέρασμα, θα είναι η λεπτομερειακή διαπίστωση της μορφολογικής, φυσικοχημικής και ορυκτολογικής διαφοροποίησης των εδαφών που σχηματίσθηκαν πάνω στα συγκεκριμένα πετρώματα της περιοχής έρευνας. Κύριο χαρακτηριστικό των εδαφών αυτών είναι το ερυθρό χρώμα και η διαφορετικότητα των μητρικών πετρωμάτων πάνω στα οποία σχηματίσθηκαν. Για την επίτευξη του παραπάνω σκοπού δόθηκε ιδιαίτερη βαρύτητα στην υπαίθρια παρατήρηση και δειγματοληψία των πετρωμάτων και των εδαφών. Για την πραγματοποίηση της μελέτης επιλέχθηκαν έξι εδαφοτομές από τις περιοχές Ομαλό, Βαφιοχώρι, Δροσάτο και Κορυφή του νομού Κιλκίς. Οι εδαφοτομές Ρ1 και Ρ2 από την περιοχή Ομαλό σχηματίσθηκαν σε όξινο μεταηφαιστειακό πέτρωμα, μεταρυόλιθο, οι εδαφοτομές Ρ3 και Ρ4 από την περιοχή Βαφιοχώρι σε βασικό πέτρωμα, μεταδολερίτη, και οι εδαφοτομές Ρ5 και Ρ6 από τις περιοχές Δροσάτο και Κορυφή σε όξινο πέτρωμα, μιοσχοβιτικό γνευσιοσχιστόλιθο.
Ψηφιακές βιβλιοθήκες βασισμένες στο web
Authors: Παπαδάκης Ιωάννης
Published: August 2021

Η γνωστική περιοχή και το αντικείμενο ενδιαφέροντος της παρούσας Διδακτορικής Διατριβής είναι θέματα αρχιτεκτονικής, ασφάλειας και ανάκτησης πληροφοριών σε ψηφιακές βιβλιοθήκες. Στα πλαίσια της έρευνας στον τομέα της αρχιτεκτονικής ψηφιακών βιβλιοθηκών, παρουσιάζεται ένα πλαίσιο αρχιτεκτονικών ψηφιακών βιβλιοθηκών προσβάσιμων από το Web, καθώς και μια ψηφιακή βιβλιοθήκη - η DocML - για τη διαχείριση Πανεπιστημιακού υλικού, βασισμένη στο παραπάνω πλαίσιο. Τα δυο αυτά συστήματα βασίζονται στην κατανεμημένη προσέγγιση και σε τεχνολογίες Διαδικτύου. Η επικοινωνία των διαφόρων αρχιτεκτονικών στρωμάτων μεταξύ τους καθώς και η επικοινωνία μεταξύ των τμημάτων λογισμικού στο ίδιο στρώμα επιτυγχάνεται μέσω της χρήσης της μεταγλώσσας extensible Markup Language (XML). H XML χρησιμοποιείται και για τη δημιουργία ενός κατανεμημένου συστήματος καταχώρισης μεταδεδομένων για την περιγραφή των αντικειμένων τη; ψηφιακής βιβλιοθήκης. Ακολουθώντας τις παραπάνω αρχές, παρουσιάζεται ο σχεδιασμός και η αρχιτεκτονική μιας κατανεμημένης ψηφιακής βιβλιοθήκης τριών στρωμάτων προσβάσιμης από το Web για τη διαχείριση μουσικών αρχείων κωδικοποιημένων σε Mpeg Layer 3 (MP3). Η συγκεκριμένη ψηφιακή βιβλιοθήκη αξιοποιεί την πληροφορία που βρίσκεται ενθυλακωμένη μέσα στο κυρίως σώμα του αρχείου τύπου MP3 και αφορά μεταδεδομένα όπως “ερμηνευτής”, “είδος μουσικής” και “τίτλος αναφερόμενου τραγουδιού”. Η πληροφορία αυτή είναι οργανωμένη σε ένα κατανεμημένο σύστημα μεταδεδομένων σε μορφή XML, για το οποίο υπάρχει δυνατότητα διαχείρισης και ελέγχου από ένα κεντρικό σημείο που βρίσκεται στο ενδιάμεσο στρώμα. Οι χρήστες του συστήματος επικοινωνούν με το ενδιάμεσο στρώμα το οποίο αναλαμβάνει να ικανοποιήσει τα αιτήματα των χρηστών, επικοινωνώντας με τη σειρά του με τον αποθηκευτικό χώρο στον οποίο βρίσκονται αποθηκευμένα τα αρχεία τύπου MP3. Στα πλαίσια της έρευνας στον τομέα της ασφάλειας των ψηφιακών βιβλιοθηκών, παρουσιάζεται μια ασφαλής ψηφιακή βιβλιοθήκη βασισμένη στις προδιαγραφές της Common Object Request Broker Architecture (CORBA) για κατανεμημένα συστήματα. Βασίζεται σε μια αρχιτεκτονική τριών στρωμάτων που έχει ως κεντρικό συστατικό τον Web εξυπηρετητή. Η ιδιόμορφη φύση των ιατρικών δεδομένων για τα οποία η ακεραιότητα και εμπιστευτικότητα πρέπει να είναι εξασφαλισμένη, υπαγορεύει τη χρήση τεχνολογίας Τρίτων Έμπιστων Οντοτήτων (ΤΕO, Trusted Third Parties-ΤΤΡ) για την υποστήριξη των αντίστοιχων υπηρεσιών ασφαλείας. Ένα ακόμα βασικό χαρακτηριστικό του μηχανισμού ασφαλείας της προτεινόμενης ψηφιακής βιβλιοθήκης είναι η χρήση έξυπνης κάρτας για την αποθήκευση και διάδοση των απαραίτητων δεδομένων ασφαλείας (π.χ. μυστικό κλειδί κρυπτογράφησης). Στα πλαίσια της έρευνας στον τομέα της ανάκτησης πληροφοριών, παρουσιάζεται μια μεθοδολογία διαχείρισης των αποτελεσμάτων όπως αυτά επιστρέφονται από μία μηχανή αναζήτησης.
Διαταραχές αναπνοής στον ύπνο σε ασθενείς με χρόνια νεφρική ανεπάρκεια που δεν υποβάλλονται σε εξωνεφρική κάθαρση
Authors: Μάρκου Νικόλαος
Published: August 2021

Ο επιπολασμός και η σημασία των διαταραχών της αναπνοής στον ύπνο (Δ Α Υ) σε ασθενείς με ΧΝΑ που δεν υποβάλλονται σε εξωνεφρικη κάθαρση, παραμένει άγνωστος. Μελετήσαμε την παρουσία ΔΑΥ σε αυτό τον πληθυσμό ασθενών. Διαδοχικοί σταθεροί ασθενείς με ΧΝΑ που δεν υποβάλλονταν σε αγωγή νεφρικής υποκατάστασης, έκαναν διαγνωστική μελέτη ύπνου. Κριτήρια εισόδου στην μελέτη ήταν: ηλικία < 70 έτη, απουσία συστολικής δυσλειτουργίας ή ιστορικού πνευμονικούοιδήματος, FEV1 > 70% των προβλεπόμενων, απουσία νευρολογικής νόσου ή υποθυρεοειδισμού, υπολογιζόμενη κάθαρση κρεατινίνης <40 ml/λεπτό. Συνολικά μελετήθηκαν 35 ασθενείς (19 άρενες, 16 θήλεις). Το 54,3% των ασθενεών είχε δείκτη άπνοιας-υπόπνοιας (AHI) >5/ώρα. Ο AHIσχετιζόταν με την ουρία (ι= 0,35, ρ=0,037), ηλικία (r=0,379, ρ=0,025) και BMI (r=0,351, ρ=0,038), αλλά όχι με την κάθαρση κρεατινίνης. Ο AHI και η παρουσία ΔΑΥ δεν σχετίζονταν με το φύλο. Σε μη διαβητικούς ασθενείς (n=25), ο AHI σχετιζόταν με την ουρία (r=0,608, ρ=0,001) και την κάθαρση κρεατινίνης (r= -0,50, ρ= 0,012). Μη διαβητικοί ασθενείς με βαρειά ΧΝΑ (υπολογιζόμενη GFR < 15 ml/min/1,73 m ) είχαν σημαντικά μεγαλύτερο AHI από άτομα με λιγότερο βαρειά ΧΝΑ. Σύνδρομο ανήσυχων ποδιών (RLS) ήταν παρόν στο 37,1% και περιοδικές κινήσεις μελών (PLMS) στο 28,6%. Ημερήσια υπνηλία δεν σχετιζόταν με αναπνευστικά συμβάματα αλλά ήταν πιό συχνή σε ασθενείς με RLS. Ο επιπολασμός ΔΑΥ και RLS είναι υψηλός σε ασθενείς με ΧΝΑ που δεν υποβάλλονται σε εξωνεφρική κάθαρση. Υπάρχει ασθενής σχέση του ΔΑΥ με δείκτες νεφρικής λειτουργίας, που είναι πιο έντονη σε μη διαβητικούς ασθενείς.